Vrou vas wat adjunkpresident valslik van moord beskuldig | Maroela Media
Vrou vas wat adjunkpresident valslik van moord beskuldig
Adj. pres. David Mabuza (Foto: Elmond Jiyane, GCIS)
Die vrou wat 'n herrie veroorsaak het deur te beweer dat adj.pres. David Mabuza by 'n sameswering betrokke was om 'n Mpumalanga-sakeman te laat vermoor, sal na verwagting Vrydag in die Mbombela-landdroshof verskyn.
Dít volg nadat die 31-jarige vrou, wat haar as 'n familielid van Mabuza voorgedoen het, Woensdag op aanklagte van bedrog, vervalsing en dwarsboming van die gereg deur die Valke in hegtenis geneem is.
Brig. Hangwani Mulaudzi, woordvoerder van die Valke, het gesê die Valke het verlede jaar begin ondersoek instel nadat dié verdagte in 'n beëdigde verklaring beweer het dat Mabuza glo op 5 November 2018 saamgesweer het om 'n sakeman wat betrokke is by ekotoerisme te laat vermoor.
Die verdagte het beweer dat die sameswering in Sandton gebeur het wat gelei het tot die opening van 'n dossier by die Sandton-polisiestasie.
Die ondersoekspan moes die verdagte ondervra aangesien die oorspronklike verklaring nie deur die polisie afgeneem is nie. Dit was egter moeilik om die verdagte op te spoor, het Mulaudzi gesê.
Dit het intussen bekend geword dat die adjunkpresident nié in die land was ten tyde van die beweerde oortreding nie. Dit het vinnig duidelik geword dat die verklaring moontlik nie waar is nie en dat die verdagte moontlik gejok het oor die voorval asook haar beweerde verbintenis met die adjunkpresident.
Mulaudzi verduidelik die ondersoekers kon uiteindelik die verdagte opspoor waarna hulle haar dopgehou het terwyl hulle op soek was na die regte persoon wie se besonderhede die verdagte in die vervalste verklaring genoem het.
Volgens Mulaudzi is daar ook gedurende die ondersoek vasgestel dat groot bedrae geld oorbetaal is aan die verdagte nadat sy die verklaring afgelê het.
Die verdagte het reeds 'n bekentenis voor 'n landdros gedoen. Die motief vir die valse klag is steeds onbekend, het Mulaudzi gesê.
Nou hoekom stel hulle nie vas wie die geld in haar bankrekening inbetaal het nie. Ek ruik 'n rot!
Ongelukkig is alles in SA so deurdrenk van korrupsie dat n mens nie meer weet wat om te glo en wie om te vertrou nie. Enigiets is moontlik
Ja ja. Daar is altyd n rokie.
HOOP sy word ordentlik gestraf, om sommer ñ voorbeeld te wees,vir ander vroue wat arme onskuldige mans vals beskuldig!!!!!!!!!!!!!!!!!
Ek kan nie glo die valke ondersoek die geval wat vir my baie onbenullige klink maar ondersoek en arresteer nie die klomp wat die staats koffers so geplunder het nie ,is almal dan nie gelyk onder die wet nie of is dit net van toepassing in n eerste wêreld land.